**STRATEGIJA CIVILNE OBRAMBE REPUBLIKE SLOVENIJE**

(Predlog)

1. **UVOD**
2. Strategija civilne obrambe Republike Slovenije je temeljni razvojno-usmerjevalni dokument države na področju civilne obrambe in izhaja iz Resolucije o strategiji nacionalne varnosti Republike Slovenije, Obrambne strategije Republike Slovenije ter Zakona o obrambi. Upošteva razmere v mednarodnem varnostnem okolju, varnostne grožnje in tveganja ter organiziranost sistema nacionalne varnosti Republike Slovenije. Aktivnosti civilne obrambe se izvajajo kot celota priprav, ukrepov in dejavnosti za odvračanje, preprečevanje ter odzivanje v miru, krizi, izrednem stanju in vojni. Tako se prispeva k odpornosti in pripravljenosti Republike Slovenije, podpira in dopolnjuje vojaško obrambo države, zagotavlja neprekinjeno delovanje oblasti ter preskrbo, zaščito in preživetje prebivalstva v vojni.
3. Strategija na podlagi načel in ciljev usmerja delovanje civilne obrambe v državi, vključno z načrtovanjem priprav ter izvajanem ukrepov za odziv na različne grožnje in tveganja v nacionalnem ter mednarodnem varnostnem okolju. Za uspešno odzivanje na trenutne in potencialne varnostne izzive je nujna usklajenost civilne obrambe z drugimi deli sistema nacionalne varnosti. Ob vpetosti v mednarodno okolje se na področju civilne obrambe implementira tudi rešitve, ki jih za čim večjo usklajenost odzivanja oblikujeta Nato in Evropska unija. Z opredelitvijo načel in ciljev civilne obrambe Republike Slovenije se zagotavljata organizirano, strokovno ter usklajeno delovanje in vključevanje države ter družbe v priprave za zagotavljanje civilnih zmogljivosti in pogojev za obrambo države ter v podporo delovanju Slovenske vojske in zavezniških sil na ozemlju Republike Slovenije. Ob tem se upoštevajo pristojnosti in odgovornosti ter naloge vseh, ki sodelujejo na obrambnem področju.
4. Civilna obramba bo skupaj z vojaško obrambo tudi v prihodnje zagotavljala razvoj obrambnih zmogljivosti države za odzivanje na grožnje ter tveganja nacionalni varnosti. Odzivanje na skupne grožnje v Natu in Evropski uniji bo ob upoštevanju nacionalnih ciljev in ambicij potekalo ob usklajenem delovanju obeh delov obrambnega sistema Republike Slovenije.
5. Civilne zmogljivosti se vključujejo v izvajanje obrambe na območju Republike Slovenije, zunaj meja in v podporo Natu ter Evropski uniji, pa predvsem v miru in na območjih, na katerih s svojimi zmogljivostmi sodeluje Slovenska vojska. To zahteva pravočasne naložbe v razvoj civilnih zmogljivosti in vzpostavljanje ustreznih organizacijskih rešitev ter kadrovskih popolnitev.
6. Strategija civilne obrambe je podlaga za pripravo usmerjevalnih dokumentov in spreminjanje ter dopolnjevanje normativnih, doktrinarnih, načrtovalnih in drugih dokumentov Republike Slovenije na področju tega dela obrambnega sistema. Za učinkovito opravljanje nalog so bistvene pravočasne in usklajene priprave, ki potekajo v miru z načrtovanjem rešitev za organizacijo in način odzivanja ter z vzpostavljanjem civilnih zmogljivosti za obrambo. Skladno s spremembami varnostnega okolja, razvojem novih možnosti in načinov odzivanja se bodo stalno prilagajale in nadgrajevale načrtovane rešitve, kar bo podlaga za uspešno odzivanje ter zagotavljanje delovanja ključnih funkcij države in družbe. Predvsem to velja ob izrazitem poslabšanju varnostnih razmer v mednarodnem okolju, ko je ocenjeno, da je varnost države ogrožena, in še posebej v izrednem stanju in vojni.
7. **MEDNARODNO VARNOSTNO OKOLJE IN CIVILNA OBRAMBA**
8. Spremembe v mednarodnem varnostnem okolju civilno obrambo postavljajo pred nove zahteve in izzive. Različne grožnje in tveganja vplivajo na stopnjo ogroženosti držav ter varnostne razmere v mednarodnem okolju in potrjujejo dejstvo, da mir ni več samoumeven, temveč sta za njegovo ohranjanje nujni stalno ocenjevanje razmer ter izvajanje ukrepov in dejavnosti, ki zagotavljajo pripravljenost ter odpornost države in družbe.
9. Civilna obramba v Republiki Sloveniji je že med osamosvojitvijo leta 1991 dosegla visoko stopnjo priprav in učinkovito izpolnila svoje poslanstvo ter naloge. Z leti se je področje nacionalne varnosti in obrambe v Sloveniji spremenilo in preoblikovalo iz predvsem nacionalne obrambe v sodelovanje v kolektivni obrambi ter skupni varnostno-obrambni politiki Evropske unije. Vpetost v mednarodne organizacije pomembno vpliva na priprave države in njenega obrambnega sistema ter odziv, ne le na dogajanje v neposredni soseščini, temveč tudi na razmere v širšem mednarodnem varnostnem okolju.
10. Mednarodno okolje se nepredvidljivo in hitro spreminja. Zaznamovano je s številnimi varnostnimi izzivi, povezanimi s terorizmom, hibridnimi grožnjami, kot so kibernetski napadi, dezinformacije in sovražne informacijske kampanje, ter razvojem prebojnih tehnologij, podnebnimi spremembami, migracijami in vojaškimi konflikti. Kljub sodelovanju in različnim oblikam povezovanja držav so v porastu strateške ter geopolitične napetosti in konflikti ter posledično povečanje oboroževanja, kar ima negativne posledice tako za varnost v evro-atlantskem prostoru kot tudi za Republiko Slovenijo. Izbruh vojaških konfliktov, še posebej vojna v Ukrajini, je bistveno spremenil in poslabšal razmere v mednarodnem varnostnem okolju. Uporabljajo se številna nova orožja in nove tehnologije, hkrati pa se kot orodje za vsiljevanje interesov uporabljata tudi nadzor nad proizvodnjo in dobavo energije ter prehrambnih proizvodov in nadzor nad ključnimi komunikacijskimi potmi, s čimer se otežuje učinkovito delovanje nacionalnovarnostnih sistemov ter vitalnih funkcij družbe. Konflikti in dolgotrajni vojaški spopadi določajo državam, da poleg vojaških povečujejo tudi naložbe v civilne zmogljivosti, s čimer krepijo raven odpornosti, odvračanje različnih groženj ter tveganj na vseh ključnih področjih države in družbe.
11. Nato in Evropska unija posebno pozornost namenjata krepitvi obrambne sposobnosti in odpornosti nacionalnovarnostnih sistemov držav članic oziroma zaveznic. Krepi se tudi njuno sodelovanje na področjih odpornosti in civilne pripravljenosti ter zaščite in zagotavljanja neprekinjenega delovanja kritične infrastrukture.
12. **CIVILNA OBRAMBA KOT TEMELJ ODPORNOSTI DRŽAVE IN DRUŽBE**
13. Civilna obramba kot del obrambnega sistema Republike Slovenije prispeva k zagotavljanju obrambne sposobnosti države. Svoj pomen je glede na obseg nalog in nosilcev njihovih izvajanj potrdila v osamosvojitveni vojni ter pripravah nanjo, ko je imela osrednjo vlogo pri podpori Teritorialni obrambi in policiji, zagotavljanju preskrbe prebivalstva, delovanju oblasti na celotnem ozemlju države in informativni dejavnosti ter onemogočanju delovanja agresorske vojske. Hkrati je z različnimi nevojaškimi ukrepi neposredno vplivala na onesposobitev in omejitev manevra ter prekinitev oskrbe in tako zniževala uspešnost delovanja nasprotnikovih sil ter bistveno prispevala k uspehu v osamosvojitveni vojni.
14. Spremenjeno varnostno okolje, nova razmerja sil in družbeni razvoj vplivajo na civilno obrambo. Civilna obramba kot temelj odpornosti države in družbe stremi k uresničevanju načel ter ciljev z zagotavljanjem in razvojem civilnih zmogljivosti. Nacionalna prizadevanja v okviru civilne obrambe so komplementarna oziroma primerljiva prizadevanjem Nata in Evropske unije. V tem okviru cilji, navedeni v tej strategiji, izražajo tudi nacionalne cilje za odpornost, ki so komplementarni s kolektivnimi cilji odpornosti zavezništva ter usmerjeni v implementacijo Natovih meril za krepitev odpornosti na področju civilne pripravljenosti.
15. Preprečevanje, obvladovanje in zoperstavljanje grožnjam ter tveganjem zahtevajo celovit pristop. To pomeni, da se zavedanje, krepitev odpornosti in odzivanje na grožnje ter tveganja izvaja na vseh ravneh države in v vseh delih družbe, ob upoštevanju odgovornosti ter pristojnosti za uresničevanje nalog.
16. Vlada Republike Slovenije vodi civilno obrambo usklajeno z vojaško obrambo ter skrbi za izvajanje nujnih ukrepov po razglasitvi izrednega stanja ali vojne. Vlada v vojni imenuje Državni operativni štab obrambe za operativno izvajanje nalog in usklajevanje vojaške in civilne obrambe, varnostnih nalog, izvajanje zaščite, reševanja in pomoči ter za izvajanje nalog skladno z odločitvami Državnega zbora Republike Slovenije. Podporo njegovemu delovanju zagotavlja Nacionalni center za krizno upravljanje, ki načrtuje tudi možnosti za varnostnim razmeram prilagojeno delovanje na rezervnih lokacijah.

1. Naloge civilne obrambe načrtujejo nosilci obrambnega načrtovanja, med katere spadajo ministrstva, vladne službe, Banka Slovenije in gospodarske družbe, zavodi ter druge organizacije, katerih dejavnost je po odločitvi Vlade Republike Slovenije posebnega pomena za obrambo, kakor tudi podjetja in druge organizacije ter lokalne skupnosti, ko prejmejo naloge za podporo delovanja obrambnega sistema. Za pripravo rešitev in postopkov odzivanja države na spremembe v varnostnem okolju bo tudi v prihodnje nujno stalno medresorsko usklajevanje med nosilci obrambnega načrtovanja. Skladno z načeli civilne obrambe so posamezna ministrstva odgovorna za stanje priprav in opredelitev nalog iz svoje pristojnosti na obrambnem področju, ki se prednostno izvajajo v zaostrenih varnostnih razmerah, ob grožnjah ter tveganjih nacionalni varnosti. Načrtovanje je tesno povezano s sprejemanjem odločitev, zato je posebnega pomena, da se odločevalce stalno seznanja z načrtovanimi rešitvami, vlogo in nalogami organa na obrambnem področju.
2. Proces obrambnega načrtovanja in vsebina obrambnega načrta države sta določena s ključnimi predpisi na obrambnem področju. Usklajevalno vlogo v obrambnem načrtovanju ima Ministrstvo za obrambo, ki spremlja in usmerja stalen razvoj civilnih zmogljivosti za izvajanje nacionalne obrambe. Načrti in predvidene zmogljivosti morajo slediti ter se prilagajati spremembam okolja in varnostnih groženj. Tako se bodo zagotovile ažurnost in uporabnost načrtov ter vzdržljivost zadostnih zmogljivosti.
3. Za zagotavljanje širše usklajenosti posameznih postopkov odzivanja ob hkratni opredelitvi postopkov in nalog se v obrambne načrte nosilcev obrambnega načrtovanja v državi vključujejo rešitve, ki so skladne s koncepti ter mehanizmi Nata in Evropske unije.
4. Ministrstvo za obrambo strokovno usmerja, usklajuje in spremlja priprave, ukrepe ter dejavnosti ministrstev in vladnih služb, vključno s subjekti v njihovi pristojnosti ter drugimi nosilci obrambnega načrtovanja. Ministrstvo za obrambo bo skupaj z drugimi nosilci obrambnega načrtovanja zagotavljalo stalno situacijsko sliko in spremljanje razmer v mednarodnem varnostnem okolju z analizo vpliva na Republiko Slovenijo. Zato bodo tudi s prehodom na nove pristope in tehnologije oblikovane analitične zmožnosti za pravočasno obveščanje teles kriznega upravljanja ter sprejemanje odločitev. Situacijsko sliko bo na podlagi podatkov in informacij ministrstev, vladnih služb ter Slovenske vojske zagotavljal Nacionalni center za krizno upravljanje.
5. Za spremljanje in odzivanje na varnostne grožnje ter tveganja bo pripravljena nacionalna ocena varnostnih tveganj in groženj, upoštevajoč tudi različne vrste groženj, ki zahtevajo odzivanje obrambnega sistema. Ob navedenem ocenjevanju razmer se bo izhajalo tudi iz obveščevalnih in drugih podatkov ter ocen ogroženosti v zavezništvu in Evropski uniji. Vlada Republike Slovenije ob sprejemu nacionalne ocene varnostnih tveganj in groženj ministrstvom in vladnim službam ter drugim organom in organizacijam določi naloge ter sprejme ukrepe in aktivnosti za odzivanje na varnostna tveganja ter grožnje.
6. Priprave civilne obrambe zagotavljajo postopen, organiziran in usklajen prehod državnih organov, gospodarskih družb, zavodov ter drugih organizacij na delovanje v izrednem stanju in vojni. Uresničevale se bodo z načrtovanjem organizacijskih, kadrovskih, materialnih in drugih aktivnosti nosilcev načrtovanja na področju civilne obrambe za ustrezen odziv ter delovanje v kriznih razmerah, izrednem stanju in vojni.
7. S krepitvijo civilne pripravljenosti se bo prispevalo k celoviti odpornosti države. Nosilci obrambnega načrtovanja bodo z aktivnostmi in ukrepi zagotavljali civilne zmogljivosti za podporo države gostiteljice, krepitev odpornosti pred hibridnimi grožnjami, še posebno pred kibernetskimi grožnjami in dezinformacijami, za zaščito kritične infrastrukture, strateško komuniciranje, informacijsko-komunikacijsko podporo in vzpostavitev zmogljivosti situacijskega zavedanja za odzivanje, geoprostorsko podporo ter za izvajanje obrambnih dolžnosti, v vojni pa tudi za izvajanje materialne in zdravstvene oskrbe ter drugih nalog civilne obrambe.
8. Ob izrazitem poslabšanju mednarodnega varnostnega okolja, neposredni vojni nevarnosti ali vojni, ko so uveljavljene obrambne dolžnosti, se bo velik obseg nalog za izvajanje vojaške, materialne in delovne dolžnosti izvajal v upravah za obrambo, ki bodo usklajevale naloge, naložene gospodarskim družbam, zavodom ter drugim organizacijam, pa tudi drugim organom in lokalnim skupnostim, ki sicer niso nosilci obrambnega načrtovanja. Glede na potrebe Slovenske vojske za naraščanje sil, ob upoštevanju organizacijsko-mobilizacijskega razvoja, se bo začelo načrtovanje zagotavljanja materialne in zdravstvene oskrbe Slovenske vojske, vključno s podporo zavezniškim silam na ozemlju Republike Slovenije.
9. Civilna obramba bo zagotavljala razvoj civilnih zmogljivosti in posodabljanje načrtovanja, vzporedno z razvojem drugih delov nacionalnovarnostnega sistema.
10. Vsebine in naloge civilne obrambe se bodo nadgrajevale ter posodabljale skladno z novo strateško realnostjo in varnostnimi razmerami v mednarodnem okolju ter glede na vse večjo soodvisnost civilnih in vojaških zmogljivosti. Načrtovani postopki in rešitve bodo redno preverjani na usposabljanjih ter vajah.
11. **NAČELA IN CILJI CIVILNE OBRAMBE**
12. Civilna obramba bo izhajala iz:

* *načela celostnega pristopa*, ki obsega medsebojno sodelovanje različnih subjektov in posameznikov z nalogami na področju civilne obrambe ter čim višjo raven usklajenosti civilne obrambe z drugimi podsistemi sistema nacionalne varnosti in politikami ter dejavnostmi na posameznih družbenih področjih, čemur bo sledilo tudi načrtovanje, uveljavljanje in izvajanje nalog civilne obrambe;
* *načela odgovornosti* za izvajanje nalog civilne obrambe, pri čemer so za usklajeno načrtovanje priprav, zagotavljanje odpornosti, izvajanje aktivnosti in odzivanje v vseh razmerah odgovorni isti organi ali organizacije, ki ohranjajo svoje pristojnosti tudi ob morebitnih prilagoditvah delovanja;
* *načela organizacije in neprekinjenega delovanja oblasti ter ključnih družbenih funkcij*, ki zagotavlja neprekinjenost delovanja oblasti na celotnem ozemlju Republike Slovenije, v vseh pogojih in z rešitvami v okviru obrambnega načrtovanja v državi; pri tem se bo zagotavljalo neprekinjeno delovanje zmogljivosti in storitev, ki so bistvene za državo ter družbo, zagotavljanje nacionalne varnosti, gospodarstvo, zdravje, zaščito in preskrbo prebivalstva ter izvajanje drugih družbenih funkcij;
* *načela prilagodljivosti in prožnosti*, s katerim se bodo stalno in realno spremljale razmere ter celovito ocenjevali viri groženj in tveganj nacionalni varnosti, sistem civilne obrambe pa se bo moral hitro prilagajati in učinkovito delovati v vseh razmerah;
* *načela sodelovanja pri obrambi države*, ki je ustavna pravica in dolžnost državljanov Republike Slovenije, njihova vključenost in sodelovanje pri nalogah civilne obrambe pa se bosta dosegla s stalnim ozaveščanjem o pomenu in delovanju obrambnega sistema ter vlogi posameznika v procesu krepitve pripravljenosti in odpornosti za potrebe obrambe.

Načela se bodo uresničevala v okviru obrambnih priprav in obrambnega načrtovanja države.

1. Ob upoštevanju obrambnih interesov in ciljev Republike Slovenije za odvračanje vojaških in drugih groženj ter tveganj, ohranjanje neodvisnosti, nedotakljivosti, ozemeljske celovitosti in interesov v okviru kolektivne ter skupne obrambe in za zagotavljanje neprekinjenega delovanja države ter družbe je poslanstvo civilne obrambe zagotoviti visoko stopnjo pripravljenosti, odpornosti in vzdržljivosti države ter družbe. To omogoča hitro, prilagodljivo in učinkovito ukrepanje proti različnim vrstam groženj ter tveganj nacionalni varnosti in zagotavlja neprekinjeno delovanje države ter družbe v vseh pogojih, torej v miru, krizi, izrednem stanju ali vojni.
2. Poslanstvo se bo uresničevalo na podlagi ciljev civilne obrambe, in sicer z načrtovanjem različnih ukrepov na področju delovanja državnih in drugih organov ter organov lokalne samouprave, gospodarskih in drugih dejavnosti, obveščanja, vključno s psihološko obrambo, ter z drugimi nevojaškimi oblikami obrambe in sodelovanja državljanov pri obrambi države. Na vsakem izmed ključnih področij oziroma prvin civilne obrambe se bo določil obseg virov in naloge, s katerimi se bodo dolgoročno zasledovali poslanstvo in cilji civilne obrambe.
3. Ključni cilji civilne obrambe so:

* podpirati Slovensko vojsko in vojaško obrambo države,
* ohraniti neprekinjeno delovanje oblasti,
* ohraniti delovanje gospodarskih in drugih dejavnosti, ki so pomembne za obrambo ter preskrbo, zaščito in preživetje prebivalstva,
* zagotoviti obveščenost domače in tuje javnosti,
* spodbuditi motiviranost za izvajanje obrambe države.

1. **URESNIČEVANJE CILJEV CIVILNE OBRAMBE**
2. Cilji civilne obrambe se bodo prednostno uresničevali na področjih, ki so bistvenega pomena za izvrševanje nalog civilne obrambe. Usmerjeni bodo v načrtovanje, razvoj in zagotavljanje zmožnosti za izvajanje obrambe države.
3. Uresničevanje ciljev civilne obrambe bo zagotovljeno s pripravami na področjih:

* zagotavljanja pogojev za zaščito in preživetje prebivalstva,
* energetske preskrbe,
* delovanja gospodarstva,
* delovanja informacijsko-komunikacijske tehnologije in sistemov,
* zdravstvene oskrbe,
* preskrbe s pitno vodo,
* kmetijstva in preskrbe s hrano,
* delovanja prometnega omrežja in transporta,
* finančnih sredstev,
* zaščite in ohranjanja kulturne dediščine ter identitete,
* obveščanja.

*1. CILJ: podpirati Slovensko vojsko in vojaško obrambo države*

1. Nosilci obrambnega načrtovanja bodo v okviru svojih načrtov poleg ukrepov kriznega odzivanja načrtovali tudi vzpostavitev civilnih zmogljivosti in podporo naraščanju sil Slovenske vojske.
2. Za izvajanje podpore države gostiteljice bodo nosilci obrambnega načrtovanja načrtovali zagotovitev civilnih zmogljivosti iz svoje pristojnosti in neposredno zagotavljali podporo zavezniškim silam na ozemlju Republike Slovenije na podlagi potreb Slovenske vojske.
3. Materialna in zdravstvena oskrba bo načrtovana na podlagi organizacijsko-mobilizacijskega razvoja Slovenske vojske, ki vključuje tudi povečano število pripadnikov, njihovo usposabljanje, opremo, oborožitev in območje delovanja. Izvajati se bo začela po uveljavitvi vseh sestavin vojaške dolžnosti. V zagotavljanje materialne in zdravstvene oskrbe bodo vključeni podjetja in druge organizacije na območju, na katerem so enote. V koordinacijo in izvajanje se bodo predvidoma vključile tudi lokalne skupnosti.
4. Z izvajanjem obrambnih dolžnosti se bo neposredno dopolnjevala kadrovska zmogljivost Slovenske vojske in s sredstvi iz popisa njene materialne potrebe iz civilnega okolja. Z razporejanjem na delovno dolžnost se bosta zagotavljala učinkovitost in delovanje gospodarskih ter drugih organizacij in lokalnih skupnosti.

*2. CILJ: ohraniti neprekinjeno delovanje oblasti*

1. Cilji civilne obrambe se bodo uresničevali z zavedanjem državljanov in drugih prebivalcev Republike Slovenije o pomenu odpornosti države ter družbe in odgovornosti vsakega posameznika, da k njej prispeva. K uresničevanju ciljev civilne obrambe bodo prispevali tudi organi in ustanove Republike Slovenije, gospodarske družbe, zavodi ter druge organizacije, ki bodo v svojem delovanju predvideli možnosti za neprekinjeno delovanje, tudi ob poslabšanju varnostnih razmer. Priprave, ki potekajo v miru, za zagotavljanje čim hitrejšega in uspešnega odziva na različne vrste varnostnih groženj ter tveganj omogočajo oblikovanje pogojev za obrambo države tako v nacionalnih okvirih kot v okviru zavezništva in Evropske unije. Za uresničitev takih nalog se bodo s strategijami razvoja na posameznih področjih delovanja države in družbe dodatno oblikovali cilji, smernice in predlogi vzpostavitve zmogljivosti. Gre za zasledovanje ciljev, ob medsebojnem usklajenem dopolnjevanju prizadevanj na različnih področjih, kar pomeni, da se obramba in krepitev odpornosti vključujeta tudi v različne strateške dokumente Republike Slovenije.
2. Za zagotavljanje neprekinjenega delovanja oblasti bo izveden pregled postopkov in procesov ter linije nasledstva, vzdrževan sistem in postopki komuniciranja ter predvidene rezervne lokacije za delovanje državnih organov. Zagotovljeno bo načrtovanje nalog civilne obrambe, ki vključuje usklajevanje rešitev in postopkov za neprekinjenost delovanja ter ukrepe za zagotavljanje ključnih storitev.

*3. CILJ: ohraniti delovanje gospodarskih in drugih dejavnosti, ki so pomembne za obrambo ter preskrbo, zaščito in preživetje prebivalstva*

1. Zagotavljala se bo čim višja stopnja energetske samozadostnosti ter zalog za daljše obdobje kriz, izrednega stanja in vojne. Za dosego tega cilja bodo nadgrajene trenutne kapacitete za rezerve energentov, pri čemer se izhaja iz dejstva, da bodo na novo oblikovane zaloge namenjene za primer izrazitega poslabšanja mednarodnega varnostnega okolja ali dolgotrajne krize pri oskrbi z energenti, kakor tudi za delovanje in oskrbo v izrednem stanju ter vojni. Večina na novo zgrajenih skladiščnih kapacitet energentov bo na ozemlju Republike Slovenije. Z dodatnimi ukrepi se bodo spodbujali manjši samooskrbni sistemi in zagotavljali pogoji za nadgradnjo proizvodnje ter oskrbe z energijo pri gospodarskih subjektih in prebivalstvu. Spodbujala se bo uporaba novih tehnoloških rešitev na področju pridobivanja virov energije in predvsem izkoriščanje možnosti, ki jih ima država na področju obnovljivih virov energije, s čimer se bo povečala samooskrba Republike Slovenije. Zaradi diverzifikacije virov in avtonomnosti sistemov pa se bo povečala odpornost oskrbe. Aktivnosti bodo usmerjene tudi v pripravo ukrepov za določanje prednosti uporabnikov pri oskrbi z energenti in najnujnejših ukrepov za zaščito elektroenergetskega sistema v okoliščinah, kot so motnje na trgu, tudi zaradi hibridnega delovanja, ob različnih vrstah kriz ali v izrednem stanju ter vojni. Energetska preskrba je pogoj za delovanje Slovenske vojske, gospodarskih in drugih dejavnosti, ki opravljajo obrambne naloge, ter za oskrbo prebivalstva. Navedene aktivnosti se bodo izvajale v smeri zelenega prehoda in doseganja ogljične nevtralnosti.
2. Nemoteno delovanje gospodarstva je pogoj za zagotavljanje ključnih dobrin in storitev za preskrbo prebivalstva ter v podporo delovanju obrambnega sistema ob motnjah na trgu v miru, in še posebej v razmerah kriz, izrednega stanja in vojne. Poleg preventivnega ravnanja, ki postaja vse pomembnejše v smislu pripravljenosti in odpornosti na različne motnje na trgu, bodo pristojni organi načrtovali ukrepe ekonomske narave, s katerimi se bo nadgradila trenutna namenska industrija in spodbujal njen razvoj, da bo lahko podpirala možnosti opremljanja Slovenske vojske ter zagotavljanje obrambnih potreb, in sicer ob zaostrovanju razmer in na podlagi potreb. Z delovanjem gospodarstva se bo poleg uresničevanja gospodarske rasti in zmožnosti prilagajanja na omejitve na trgu zagotavljal tudi potreben obseg proizvodnje ter storitev za obrambo. Hkrati se bo v državi z različnimi ukrepi spodbujala industrija, ki je bistvena za preskrbo in preživetje prebivalstva.
3. V okoliščinah izrazitega poslabšanja varnostnih razmer v mednarodnem okolju bosta ocenjena obseg in vrsta rezerv ter povečane zaloge ključnih surovin in izdelkov v državnih blagovnih rezervah, upoštevajoč, da se prednost namenja osnovni preskrbi, energiji, zdravilom ter sanitetnemu materialu. S posebnimi ukrepi bo spodbujeno tudi povečanje zalog surovin, nadomestnih in rezervnih delov v dejavnostih, ki vplivajo na vzdržnost ter odpornost gospodarstva in ključnih funkcij države ter družbe. Glede na razmere se bo, predvsem v izrednem stanju in vojni, porabo lahko tudi omejevalo. Nezanemarljiv je finančni vidik, ki z ekonomskimi ukrepi za sofinanciranje zalog podjetij lahko zagotavlja večjo vzdržnost nabavnih in oskrbovalnih verig.
4. Informacijsko-komunikacijska omrežja in sistemi so izrednega pomena za delovanje državnih organov, Slovenske vojske, upravljavcev kritične infrastrukture ter bodo nadgrajeni za nemoteno delovanje v vseh razmerah, tako v državi kot v povezavi z mednarodnim okoljem. Z namenom povezovanja nosilcev obrambnega načrtovanja bodo za potrebe obrambe vzpostavljeni sistemi, ki so robustni, prilagodljivi in omogočajo redundanco delovanja tako, da se zagotovi nadaljevanje procesov, storitev, proizvodnje ter dejavnosti. Posebej načrtovane aktivnosti morajo zmanjševati tveganja in omogočati hiter odziv na zaznane kibernetske incidente ter tako dosegati visoko stopnjo kibernetske varnosti. Prednost bo imelo zagotavljanje nemotenih ključnih storitev za potrebe državnih organov, kritične infrastrukture in Slovenske vojske.
5. Zdravstvena oskrba predstavlja eno izmed ključnih področij za zagotavljanje odpornosti države in družbe. Ob spremenjenih zdravstvenih ali varnostnih razmerah se pritisk na zdravstveni sistem še dodatno poveča. Za odzivanje zdravstva in opravljanje dodatnih nalog ob krizi, izrednem stanju ali vojni bodo dopolnjene državne blagovne in druge rezerve na zdravstvenem področju. Poskušalo se bo zagotoviti povečanje kadra v zdravstvu. Obseg zalog v zdravstvenih zavodih in tudi v zasebnem sektorju bo zagotovljen s pravočasnimi ter usmerjenimi pripravami. Preučene bodo možnosti oblikovanja terenskih bolnišnic v vojni za osnovno zdravstveno oskrbo pripadnikov Slovenske vojske zunaj mirnodobnih sedežev zdravstvenih ustanov, dodatnih razporeditev na območju težiščnih vojaških delovanj ob vojaški ogroženosti Republike Slovenije, možnosti delovanja v okviru in ob sodelovanju Slovenske vojske ter sistema zaščite, reševanja in pomoči ob večjih naravnih in drugih nesrečah. Hkrati z zdravstveno dejavnostjo se bodo načrtovali tudi ukrepi socialnega varstva, saj se potrebe družbe do take pomoči in oskrbe v spremenjenih razmerah bistveno povečajo.
6. Za uresničevanje cilja preskrbe s pitno vodo bodo upoštevani preventivni ukrepi za zavarovanje vodnih virov, izvajanje različnih programov in investicijskih projektov, s katerimi bo zagotovljena čim bolj nemotena ter zadostna oskrba z neoporečno pitno vodo. Izhajalo se bo iz načela učinkovitega gospodarjenja z vodo in vodnimi viri ter iskanja rešitev za zmanjšanje vpliva ekstremnih vremenskih pojavov. Preskrba s pitno vodo je neposredno povezana s preskrbo s hrano in zagotavljanjem osnovnih življenjskih potreb prebivalstva, delovanjem gospodarskih ter drugih dejavnosti in obrambnih sil.
7. Razvoj transportnega in prometnega omrežja bo omogočal opravljanje obrambnih nalog, vključno s podporo države gostiteljice. Pri tem bo opredeljena tudi možnost alternativnih smeri gibanja sil. Temu bodo namenjene naložbe v prometno infrastrukturo, njeno posodobitev in prilagoditev zahtevam vojaške mobilnosti. To se nanaša predvsem na cestni in železniški promet, v nujnem obsegu pa tudi na letalski in pomorski promet. Ob tem je treba upoštevati, da so prometnice bistvene tudi za delovanje gospodarskih in drugih dejavnosti ter redno oskrbo prebivalstva. Ohranjala in povečevala se bo funkcionalnost prometnih poti in koridorjev ter zagotavljala se bosta dekonflikt in visoka stopnja pretočnosti prometnic za potrebe Slovenske vojske ter zavezniških sil, ki se zadržujejo na ozemlju Republike Slovenija ali ga prečkajo.
8. Kmetijska dejavnost bo na področjih, na katerih država ne dosega ustrezne stopnje prehranske samozadostnosti, v okviru kmetijske politike oblikovala ukrepe, s katerimi se bo dodatno spodbujalo pridelovalce hrane in živilskopredelovalno industrijo. Z usmeritvami pristojnih organov se bo povečevala možnost za pridelavo in predelavo kmetijskih pridelkov ter prodajo v Republiki Sloveniji, torej prebivalstvu, institucijam, zavodom ipd. Pri tem se bo sledilo osnovnemu cilju o kakovostnem in lokalnem viru hrane, tudi z zagotovitvijo potrebnih količin semen, gnojil, sredstev za varstvo rastlin ter veterinarskih zdravil in pripomočkov. Poiskali se bodo dodatni ukrepi in rešitve za višjo stopnjo prehranske samooskrbe prebivalstva ter možnosti za ohranjanje obsega kmetijskih zemljišč, preprečevanje degradacije in pozidav teh ter ohranjanje gozdov in gozdne biomase. S kmetijsko proizvodnjo se bo zagotavljala redna in zadostna oskrba prebivalstva s hrano.
9. Zagotavljanje finančnih sredstev za opravljanje obrambnih nalog je pomembno za celovito izvajanje priprav in načrtovanje različnih ukrepov civilne obrambe, za delovanje vojaških zmogljivosti ter s tem za delovanje in obrambo države v izrednem stanju ter vojni. V izrednem stanju in vojni se bo prešlo na financiranje, skladno s sprejetim vojnim proračunom Republike Slovenije. V vojnem proračunu se finančna sredstva usmerijo v zagotavljanje obrambne sposobnosti države, izvajanje obrambe ter zagotovitev preživetja prebivalstva. Vse druge naložbe se ustavijo, omejijo ali odložijo. Finančna sredstva se prednostno razporeja na Ministrstvo za obrambo in na področja, ki zagotavljajo podporo obrambi države, varnosti, proizvodnji ter storitvam za potrebe obrambe in preskrbi ter preživetju prebivalstva.
10. Na področju zaščite kulturne identitete bodo že v miru načrtovani ukrepi in rešitve, ki bodo prednostno usmerjeni v opredelitev ter zagotovitev zaščite kulturne dediščine in spodbujanje delovanja ustanov ter organizacij, ki delujejo na kulturnem področju. Pozornost bo tako namenjena ohranjanju kulturne identitete, narodni samobitnosti in iz nje izhajajočih vrednot ter zaščiti snovne in nesnovne kulturne dediščine.

*4. CILJ: zagotoviti obveščenost domače in tuje javnosti*

1. Obveščanje pomembno prispeva k seznanitvi in s tem razumevanju razmer ter lažjemu poenotenju prebivalstva za doseganje ciljev na obrambnem področju. Za zagotovitev objektivnega obveščanja se bo sledilo načelu jasnih, točnih, strokovnih in pravočasnih informacij. Z obveščanjem tuje javnosti se bo pripomoglo k pridobivanju podpore zaveznikov in odvračanju nasprotnika. Gradilo se bo zaupanje v državne ustanove in opogumljalo prebivalstvo k sodelovanju pri obrambnih aktivnostih v okviru zakonskih določil. Strateško komuniciranje bo usklajeno med nosilci posameznih nalog in bo podpiralo proces vodenja ter sprejemanja odločitev ob poslabšanju mednarodnega varnostnega okolja, v obdobju kriz in izrednem stanju ter vojni. Rešitve za delovanje v najtežjih razmerah bodo predvidele možnosti za obveščanje tudi zunaj mirnodobnih lokacij in za daljše časovno obdobje ter izvajanje psihološke obrambe.

*5. CILJ: spodbujati motiviranost za izvajanje obrambe države*

1. V izobraževalnem procesu se bo zagotovilo izvajanje domovinske vzgoje mladih. Izhajajoč iz pravic in dolžnosti državljanov na obrambno-varnostnem področju se bo posamezniku omogočalo seznanjanje z grožnjami nacionalni varnosti ter aktivno vključevanje v pridobivanje znanja in veščin na obrambnem področju. Obrambne kompetence prebivalstva se bodo krepile z ozaveščanjem splošne javnosti, udeležbo posameznikov na obrambnih usposabljanjih, urjenjih in vajah ter z različnimi oblikami obveščanja, kar bo povečalo vedenje o potrebni pripravljenosti posameznika na zaostrene varnostne razmere. S pridobljenimi kompetencami bodo prebivalci lahko aktivno sodelovali v nevojaških oblikah obrambe.
2. **ZAKLJUČKI**
3. Nepredvidljivost in hitre spremembe mednarodnega okolja ter prisotnost konfliktov določajo državam poleg zagotavljanja povečanih naložb in vojaških zmogljivosti tudi zagotavljanje zadostnih civilnih zmogljivosti. Ob upoštevanju obrambnih interesov in ciljev Republike Slovenije je poslanstvo civilne obrambe zagotoviti visoko stopnjo pripravljenosti, odpornosti ter vzdržljivosti države in družbe. To omogoča hitro, prilagodljivo in učinkovito ukrepanje proti različnim vrstam groženj ter tveganj nacionalni varnosti in zagotavlja neprekinjeno delovanje države ter družbe v vseh pogojih, torej v miru, krizi, izrednem stanju ali vojni.
4. Republika Slovenija bo krepila civilno obrambo in odpornost civilnih zmogljivosti ob upoštevanju, da je treba novim mednarodnim varnostnim okoliščinam prilagoditi nacionalne aktivnosti na področju obrambnega načrtovanja. S pravočasnimi pripravami na nacionalni ravni bodo tako zagotovljeni pogoji za učinkovito odzivanje obrambnega sistema, s čimer bo Republika Slovenija pomembno prispevala k odpornosti zavezništva ter skupni varnosti Evropske unije.
5. Obrambne priprave in načrtovanje se bodo nadgrajevali in prilagajali na podlagi neprekinjenega spremljanja razmer v mednarodnem varnostnem okolju. Pripravljeni bodo predlogi za krepitev odpornosti in odzivanje na grožnje ter tveganja, skladno z nacionalno oceno varnostnih tveganj in groženj, ki upošteva različne vrste groženj, tudi tiste, ki zahtevajo odzivanje obrambnega sistema. Pri tem bodo v okviru obrambnega načrta že v miru opredeljene naloge iz pristojnosti posameznega organa ali organizacije in naloge za celovito odzivanje obrambnega sistema ob izrednem stanju ter vojni. Usklajene organizacijske, kadrovske in materialne rešitve, opredeljene v okviru obrambnega načrtovanja, bodo omogočale odzivanje na različne varnostne grožnje ter tveganja v miru in hiter prehod na delo v izrednem stanju ali vojni. Rešitve se bodo preverjale na vsakoletnih vajah.
6. Na podlagi Strategije civilne obrambe Republike Slovenije bodo oblikovani predlogi naložb države za povečanje odpornosti družbe.